title: Sufixo -enyo
text: O sufixo -enyo u -inyo se fa servir pa creyar adchectivos calificativos que dimpués a sobén se sustantivan. Provién d'os sufixos y terminacions latinas -ĬGNUS., -ENEUS, -ENIUS y -ĬNEUS (sobre tot en chentilicios).
  
  Palabras con este sufixo en aragonés son: cerenyo, barrenya, barrenyo, burrenyo (hibrido de caballo y somera), caliquenyo, espartenya, lambrenyo, lebrenyo, murenyo, ("ripa de piedras"), salcenyo, terrenyo, y o toponimo "Arinyo" (d'o latín ARENEUS).
  
  Cerenyo ye un derivau d'o latín ACIARIU, espartenya ye un derivato de SPARTUS, terrenyo ye un derivau de TERRA, y se desconoixe a etimolochía de lambrenyo, barallando-se as posibilidatz que derive de AERAMEN (como "arambre") u de LUMBRICU (como "leremeco").
  
  Atras luengas romances on bi ha cognatos d'este sufixo son o castellano (sufixo -eño), o catalán (-eny), l'italián (-igno), y o sardo.
  
  As palabras con sufixos derivaus d'o latín -IGNUS son poco comuns a lo norte d'os Pireneus. En determinadas variants occitanas trobamos padoenh ("pastura"), clerenho (Celidonia), y aubienh ("branca d'abet", "leito de brancas d'abet", provinient d'o latín ABIEGNUS).
  
  Confusions con atros sufixos y terminacions 
  A palabra fagüenyo que provién de FAVONIUS podría haber teniu una evolución influita por este sufixo.
  
  En ocasions o sufixo -enyo u -inyo se confunden con o sufixo -en(o) y o sufixo -in(o), como veyemos en falcinyo/falcenyo/falcino y en trenteno/trentenyo.
  
  O sufixo -enyo en chentilicios 
  Os chentilicios con o sufixo -enyo derivan d'o latín -ĬNEUS y son escasos ("extremenyo"). O sufixo latín -ĬNEUS amaneixió en latín tardano y compitió con o sufixo -INUS. En aragonés actual a denominación arminyo d'o mustelido Mustela erminea provién d'a fosilización d'o chentilicio d'os armenios en latín. Os chentilicios que en luengas vecinas presentan sufixos equivalents como -enyo u -eny referents a localidatz, rechions u países d'a Berbería, Corona de Castiella u America, se pueden adaptar a l'aragonés con este sufixo: cabilenyos, rifenyos, ecetra, a falta de documentación d'un uso diferent en aragonés.
  
  Referencias
  
  Bibliografía 
   KUHN, Alwin: El Dialecto Altoaragonés (traducción de l'orichinal de 1935); Xordica Editorial. Zaragoza, 2008. ISBN 978-84-96457-41-6.
   Chabier Lozano Sierra: Aspectos Lingüisticos de Tella. Aragonés de Sobrarbe (Huesca). Gara d'Edizions - Prensas Universitarias de Zaragoza - Institución Fernando el Católico. 2010.
   David A. Pharies: Diccionario Etimológico de Los Sufijos Españoles: Y de Otros Elementos Finales Volumen 25 de Biblioteca románica hispánica. Gredos, Editorial, S.A., 2002 ISBN 8424923391, 9788424923396.
  
  Enyo